CELEX: 52020PC0177
Language: sl
Date: 2020-04-29
Title: Predlog UREDBA EVROPSKEGA PARLAMENTA IN SVETA o spremembi Uredbe (EU) 2017/352, da se upravnim organom ali pristojnim organom omogoči zagotavljanje prožnosti pri pobiranju pristojbin za pristaniško infrastrukturo v okviru izbruha COVID-19

EVROPSKA KOMISIJA
            Bruselj, 29.4.2020
            COM(2020) 177 final
            2020/0067(COD)
            Predlog
            UREDBA EVROPSKEGA PARLAMENTA IN SVETA
            o spremembi Uredbe (EU) 2017/352, da se upravnim organom ali pristojnim organom omogoči zagotavljanje prožnosti pri pobiranju pristojbin za pristaniško infrastrukturo v okviru izbruha COVID-19 
            (Besedilo velja za EGP)
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Uredba (EU) 2017/352 Evropskega parlamenta in Sveta z dne 15. februarja 2017
                     1
                   vzpostavlja okvir za izvajanje pristaniških storitev in skupnih pravil o finančni preglednosti pristanišč. V skladu s členom 13 Uredbe morajo države članice zagotoviti pobiranje pristojbin za pristaniško infrastrukturo.
               
               
                  Izbruh COVID-19 ima resne posledice za pomorski promet in finančno vzdržnost upravljavcev. Začasna oprostitev ali odlog plačila pristojbin za pristaniško infrastrukturo zato lahko pomaga upravljavcem ladij v takih izjemnih razmerah.
               
            
            
               V skladu s členom 13(1) Uredbe (EU) 2017/352 morajo države članice zagotoviti pobiranje pristojbin za pristaniško infrastrukturo. 
            
            
               Pristojbina za pristaniško infrastrukturo je v členu 2(9) Uredbe (EU) 2017/352 opredeljena kot „pristojbin[a], ki se pobira v neposredno ali posredno korist upravnega organa pristanišča ali pristojnega organa, za uporabo infrastrukture, zmogljivosti in storitev, vključno s plovnimi potmi za dostop do zadevnega pristanišča, ter za dostop do obdelave potnikov in tovora, izključuje pa stroške najema zemljišča in pristojbine z enakovrednim učinkom“.
            
            
               Pristojbine za pristaniško infrastrukturo pobira upravni organ pristanišča ali pristojni organ, in sicer od uporabnikov pristanišča, tj. lastnikov ali upravljavcev ladij.
            
            
               Člen 13(4) Uredbe (EU) 2017/352 določa, da so lahko pristojbine za pristaniško infrastrukturo različne, med drugim za nekatere kategorije uporabnikov, vendar upravnemu organu pristanišča ali pristojnemu organu ne omogoča odprave, začasne oprostitve, zmanjšanja ali odloga plačila pristojbin za pristaniško infrastrukturo za vse uporabnike pristanišča.
            
            
               Nova prehodna določba bo državam članicam omogočila, da upravnim organom pristanišč ali pristojnim organom dovolijo, da se odločijo za:
            
            
               –odpravo (popolno oprostitev plačila) ali 
            
            
               –začasno oprostitev (zamrznitev ali prekinitev plačila za določeno časovno obdobje) ali 
            
            
               –zmanjšanje (zmanjšanje zneska plačila) ali
            
            
               –odlog (preložitev plačila na poznejši datum) plačila pristojbin za pristaniško infrastrukturo.
            
            
               Ker ni mogoče predvideti trajanja vpliva izbruha COVID-19 na pomorski promet in da se sektorju omogoči zadostna prožnost, se bo nova prehodna določba uporabljala za pristojbine za pristaniško infrastrukturo, ki naj bi se izplačale za obdobje od 1. marca 2020 do 31. decembra 2020.
            
            
               Člen 13(5) Uredbe (EU) 2017/352 določa: „Upravni organ pristanišča ali pristojni organ zagotovi, da so uporabniki pristaniške infrastrukture o vseh spremembah glede narave ali ravni pristojbin za pristaniško infrastrukturo obveščeni vsaj dva meseca pred datumom, ko te spremembe začnejo učinkovati.“
            
            
               Zahtevo glede obveščanja „vsaj dva meseca“ vnaprej bi bilo treba v izjemnih okoliščinah, kot je trenutna koronavirusna kriza, opustiti. Predlagana sprememba zato upravnim organom pristanišča ali pristojnim organom omogoča, da v izjemnih okoliščinah odstopajo od obveščanja „vsaj dva meseca“ vnaprej in za obveščanje uporabijo krajši rok, ki ga določi upravni organ pristanišča ali pristojni organ.
            
            
               •Skladnost z veljavnimi predpisi s področja zadevne politike
            
            
               
                  Uredba (EU) 2017/352 ne predvideva možnosti, da se pristanišča v izjemnih okoliščinah, kot so razmere, ki so posledica izbruha COVID-19, odločijo za odpravo, začasno oprostitev, zmanjšanje ali odlog plačila pristojbin za pristaniško infrastrukturo. Uredbo bi bilo zato treba spremeniti, da bi omogočili ublažitev posledic sedanje krize ter državam članicam, njihovim pristojnim organom in posameznikom zagotovili pravno varnost.
               
            
         
         
            
               •Skladnost z drugimi politikami Unije
            
            
               
                  Učinkovito delovanje pomorskega prometa je odvisno od gospodarske uspešnosti upravljavcev ladij. Negativne posledice sedanjega izbruha COVID-19 za upravljavce ladij bodo vplivale na njihov finančni položaj, prav tako pa bodo imele resen negativni učinek na prometni sistem in gospodarstvo kot celoto. Sprememba Uredbe (EU) 2017/352, s katero bi državam članicam omogočili, da upravnim organom pristanišč ali pristojnim organom zagotovijo prožnost v zvezi z odločitvijo o odpravi, začasni oprostitvi, zmanjšanju ali odlogu plačila pristojbin za pristaniško infrastrukturo, lahko pripomore k reševanju teh težav. Države članice bodo morale zagotoviti skladnost sprejetih ukrepov s pravili o državni pomoči.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Ta pobuda temelji na členu 100(2) Pogodbe o delovanju Evropske unije. Navedena določba dovoljuje sprejetje vseh ustreznih predpisov za pomorski promet in je bila že podlaga za sprejetje Uredbe (EU) 2017/352. 
               
            
            
               •Subsidiarnost (za neizključno pristojnost) 
            
            
               
                  Države članice ne morejo zadovoljivo doseči ciljev predloga iz naslednjih razlogov. Uredba (EU) 2017/352 državam članicam ne omogoča, da bi iz razlogov, obravnavanih v tem aktu, pristaniščem dovolile odpravo, začasno oprostitev, zmanjšanje ali odlog plačila pristojbin za pristaniško infrastrukturo. Ta cilj je mogoče doseči samo s spremembo Uredbe.
               
            
            
               •Sorazmernost
            
            
               
                  Predlog je časovno omejen in ne presega tistega, kar je potrebno za omejitev posledic sedanjega izbruha COVID-19 za namene izvajanja Uredbe (EU) 2017/352. Predlagani ukrep je zato sorazmeren. 
               
            
            
               •Izbira instrumenta
            
            
               
                  Ker pravni akt spreminja Uredbo (EU) 2017/352, je najprimernejši pravni instrument uredba.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene/preverjanja ustreznosti obstoječe zakonodaje
            
            
               
                  To je nujen ukrep, ki se sproži zaradi nenadnega in nepredvidenega izbruha COVID-19. Za ukrep se zato program ustreznosti in uspešnosti predpisov ne uporablja in izvedena ni bila nobena naknadna ocena.
               
            
            
               •Posvetovanja z zainteresiranimi stranmi
            
            
               
                  Zaradi nujnosti zadeve uradno posvetovanje z zainteresiranimi stranmi ni bilo opravljeno. Vendar so nekateri organi držav članic in pristanišča že napovedali ukrepe, podobne tistim, predvidenim v tem aktu. 
               
            
            
               •Zbiranje in uporaba strokovnih mnenj
            
            
               
                  Kot je bilo pojasnjeno, ustrezno zbiranje strokovnih mnenj zaradi nujnosti razmer ni bilo mogoče.
               
            
            
               •Ocena učinka
            
            
               
                  Glede na nujnost razmer ocene učinka ni bilo mogoče izvesti. 
               
            
         
         
            
               •Temeljne pravice
            
            
               
                  Ni relevantno. 
               
            
            
               4.PRORAČUNSKE POSLEDICE
            
            
               
                  Ni relevantno.
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               
                  Ukrep ne vključuje posebne ureditve spremljanja ali poročanja. Vendar bodo države članice pozvane k poročanju o uporabi ukrepov z namenom priprave poročila Evropskemu parlamentu in Svetu o delovanju in učinkih Uredbe do 24. marca 2023, kot je določeno v členu 20 Uredbe (EU) 2017/352.
               
            
            
               •Natančnejša pojasnitev posameznih določb predloga
            
            
               V členu 21 Uredbe (EU) 2017/352 se doda nov odstavek 3. Ta nova določba državam članicam ne glede na določbe člena 13(1) omogoča, da upravnim organom pristanišč ali pristojnim organom dovolijo odpravo, začasno oprostitev, zmanjšanje ali odlog plačila pristojbin za pristaniško infrastrukturo, ki naj bi se izplačale za obdobje od 1. marca 2020 do 31. decembra 2020. Odprava, začasna oprostitev, zmanjšanje ali odlog plačila pristojbin za pristaniško infrastrukturo se mora pregledno, objektivno in nediskriminatorno omogočiti vsem uporabnikom pristanišča, ki plačujejo pristojbine za pristaniško infrastrukturo. Nova določba poleg tega upravnim organom pristanišč ali pristojnim organom omogoča odstopanje od obveščanja „vsaj dva meseca“ vnaprej iz člena 13(5) Uredbe (EU) 2017/352.
            
            
               2020/0067 (COD)
            
            
               Predlog
            
            
               UREDBA EVROPSKEGA PARLAMENTA IN SVETA
            
            
               o spremembi Uredbe (EU) 2017/352, da se upravnim organom ali pristojnim organom omogoči zagotavljanje prožnosti pri pobiranju pristojbin za pristaniško infrastrukturo v okviru izbruha COVID-19 
               
            
               (Besedilo velja za EGP)
            
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije in zlasti člena 100(2) Pogodbe,
            
            
               ob upoštevanju predloga Evropske komisije,
            
            
               po posredovanju osnutka zakonodajnega akta nacionalnim parlamentom,
            
            
               ob upoštevanju mnenja Evropskega ekonomsko-socialnega odbora
                  2
               ,
            
            
               ob upoštevanju mnenja Odbora regij
                  3
               ,
            
         
         
            
               v skladu z rednim zakonodajnim postopkom,
            
            
               ob upoštevanju naslednjega:
            
            
               (1)Izbruh COVID-19 resno vpliva na pomorski promet. Resne posledice za pomorski promet in pristaniško infrastrukturo so splošno razširjene od 1. marca 2020 in se bodo najverjetneje nadaljevale tudi v preostanku leta 2020. Odprava, začasna oprostitev, zmanjšanje ali odlog plačila pristojbin za pristaniško infrastrukturo bi zato lahko prispeval k ohranjanju finančne vzdržnosti upravljavcev ladij v teh izjemnih okoliščinah. 
            
            
               (2)V skladu s členom 13(1) Uredbe (EU) 2017/352 Evropskega parlamenta in Sveta
                  4
                morajo države članice zagotoviti, da upravni organ pristanišča ali pristojni organ pobira pristojbine za pristaniško infrastrukturo. Od te obveznosti pobiranja pristojbin ni izjeme, niti v izjemnih okoliščinah. 
            
            
               (3)Glede na posledice izbruha COVID-19 je državam članicam primerno omogočiti, da upravnim organom pristanišč ali pristojnim organom zagotovijo možnost odprave, začasne oprostitve, zmanjšanja ali odloga plačila pristojbin za pristaniško infrastrukturo, ki naj bi se izplačale za obdobje od 1. marca 2020 do 31. decembra 2020. Odprava, začasna oprostitev, zmanjšanje ali odlog plačila pristojbin za pristaniško infrastrukturo se pregledno, objektivno in nediskriminatorno omogoči vsem uporabnikom pristanišča, ki plačujejo pristojbine za pristaniško infrastrukturo.
            
            
               (4)Zaradi nujnosti je prav tako primerno, da se upravnim organom pristanišč ali pristojnim organom omogoči odstopanje od obveznosti iz člena 13(5) Uredbe (EU) 2017/352 glede obveščanja uporabnikov pristaniške infrastrukture o vseh spremembah glede narave ali ravni pristojbin za pristaniško infrastrukturo vsaj dva meseca pred datumom, ko te spremembe začnejo učinkovati.
            
            
               (5)Ker je treba za cilj te uredbe sprejeti spremembo Uredbe (EU) 2017/352, lahko zaradi nujnosti, ki jo narekuje izbruh COVID-19, Unija sprejme ukrepe v skladu z načelom subsidiarnosti, kot je določeno v členu 5 Pogodbe o Evropski uniji. V skladu z načelom sorazmernosti iz navedenega člena ta uredba ne presega tistega, kar je potrebno za doseganje navedenega cilja.
            
            
               (6)Zaradi nujnosti, ki jo narekujejo izjemne okoliščine zaradi izbruha COVID-19, ki upravičujejo predlagane ukrepe, in zlasti zaradi potrebe po hitrem sprejetju takih ukrepov, da se ohrani finančna vzdržnost upravljavcev ladij, je primerno določiti izjemo od roka osmih tednov iz člena 4 Protokola št. 1 o vlogi nacionalnih parlamentov v Evropski uniji, ki je priložen Pogodbi o Evropski uniji, Pogodbi o delovanju Evropske unije in Pogodbi o ustanovitvi Evropske skupnosti za atomsko energijo.
            
            
               (7)Zaradi nepredvidenega in nenadnega izbruha COVID-19 ter ustreznih zakonodajnih postopkov, potrebnih za sprejetje ustreznih ukrepov, takih ukrepov ni bilo mogoče sprejeti pravočasno. Zato bi morale določbe te uredbe zajemati tudi pristojbine, ki naj bi se izplačale za obdobje pred začetkom njene veljavnosti. Glede na naravo teh določb tak pristop ne bi smel pomeniti kršitve legitimnih pričakovanj zadevnih oseb.
            
            
               (8)Ta uredba bi morala začeti veljati čim prej, in sicer dan po objavi v Uradnem listu Evropske unije –
            
            
               SPREJELA NASLEDNJO UREDBO:
            
            
               Člen 1
            
            
               V členu 21 Uredbe (EU) 2017/352 se doda naslednji odstavek 3: 
            
            
               „3. Z odstopanjem od člena 13(1) lahko države članice upravnemu organu pristanišča ali pristojnemu organu dovolijo odpravo, začasno oprostitev, zmanjšanje ali odlog plačila pristojbine za pristaniško infrastrukturo, ki naj bi se izplačala za obdobje od 1. marca 2020 do 31. decembra 2020. Odprava, začasna oprostitev, zmanjšanje ali odlog plačila pristojbine za pristaniško infrastrukturo se pregledno, objektivno in nediskriminatorno omogoči vsem uporabnikom pristanišča, ki plačujejo pristojbine za pristaniško infrastrukturo. 
            
            
               Upravni organ pristanišča ali pristojni organ zagotovi, da so uporabniki pristanišča in predstavniki ali združenja uporabnikov pristanišč ustrezno obveščeni. Rok dveh mesecev iz člena 13(5) se ne uporablja.“
            
            
               Člen 2
            
            
               Ta uredba začne veljati dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju,
            
            
               
                  Za Evropski parlament
                        Za Svet
               
            
         
         
            
               
                  Predsednik
                        Predsednik
               
            
         
         
            
                  
                     (1)
                  
                        Uredba (EU) 2017/352 Evropskega parlamenta in Sveta z dne 15. februarja 2017 o vzpostavitvi okvira za izvajanje pristaniških storitev in skupnih pravil o finančni preglednosti pristanišč (UL L 57, 3.3.2017, str. 1).
               
               
                  
                     (2)
                  
                        UL C , , str. .
               
               
                  
                     (3)
                  
                        UL C , , str. .
               
               
                  
                     (4)
                  
                        Uredba (EU) 2017/352 Evropskega parlamenta in Sveta z dne 15. februarja 2017 o vzpostavitvi okvira za izvajanje pristaniških storitev in skupnih pravil o finančni preglednosti pristanišč (UL L 57, 3.3.2017, str. 1).